RAPPORT FRA KOMMISSIONEN om anvendelsen i 2001 af Kommissionens beslutning nr. 2496/96/EKSF af 18. december 1996 om fællesskabsregler for støtte til jern- og stålindustrien (stålstøttereglerne)

I henhold til artikel 8 i Kommissionens beslutning nr. 2496/96/EKSF af 18. december 1996 om fællesskabsregler for støtte til jern- og stålindustrien [1] (herefter benævnt "stålstøttereglerne") skal Kommissionen hvert år udarbejde "rapporter om anvendelsen af denne beslutning til brug for Rådet og til underretning af Europa-Parlamentet og Det Rådgivende Udvalg".

[1] OJ L 338, 28.12.19996, p.42.

1. Generel oversigt

1.1. Denne rapport dækker alle beslutninger, der er truffet i 2001 inden for rammerne af stålstøttereglerne. Kommissionen traf beslutninger vedrørende 24 sager, hvoraf 10 blev godkendt uden indledning af procedure, 10 var genstand for endelige beslutninger og i andre 4 tilfælde blev der truffet beslutning om indledning af procedure.

1.2. I de sager, som Kommissionen godkendte uden at gøre indsigelser, var der tale om F&U-aktiviteter, der blev gennemført af virksomheder i Belgien, Tyskland, Italien og Nederlandene, investeringsstøtte til miljøbeskyttelse i Spanien og Østrig og Belgiens kapitalindskud i et nyt selskab. De fire nye procedurer vedrører en sag om ikke-anmeldt investeringsstøtte til et selskab i Spanien, to sager om F&U i Spanien og Italien og en sag om miljøafgiftslovgivning i Det Forenede Kongerige.

1.3. Kommissionen traf en endelig negativ beslutning vedrørende en fransk lov om skattelettelser i forbindelse med stålvirksomheders udenlandske investeringer, således som den havde gjort i en lignende sag i Spanien sidste år. Den traf endvidere en endelig negativ beslutning om den støtte, Tyskland havde anmeldt til Brema Warmwalzwerk (miljø) og Eko-Stahl (F&U) og en delvis negativ beslutning om den støtte, Belgien havde anmeldt til Sidmar (miljø). Tre sager blev afsluttet, fordi Tyskland og Italien trak deres støtteanmeldelser tilbage.

2. Medlemsstaternes rapporter

I henhold til artikel 7 i stålstøttereglerne er medlemsstaterne forpligtet til at aflægge rapport til Kommissionen om den støtte, der i henhold til reglerne blev bevilget til jern- og stålindustrien i 2000. Det er ikke alle medlemsstater, der har efterkommet denne forpligtelse.

3. Beskrivelse af støttesager

3.1. BELGIEN

3.1.1. Sidmar

Kommissionen traf den 20. december en endelig beslutning om Belgiens forslag om investeringsstøtte til Sidmar til 3 nye projekter vedrørende miljøforbedring. Den godkendte støtte til projektet "behandling af slam i stålværk" og en del af projektet om "centraliseret reduktion af skrot" (0,263 mio. EUR) og traf en negativ beslutning om den resterende del af dette projekt samt projektet om behandling af slam i højovne (0,353 mio. EUR). Årsagen til den negative beslutning var, at man i det belgiske forslag om højovnsprojektet ikke havde fratrukket de fordele, som selskabet opnåede ved projektet, og at man i forbindelse med det andet projekt havde godkendt investeringer, der ikke havde tilknytning til miljøet, som støtteberettigede.

3.1.2. Sidmar

Kommissionen besluttede den 18. juli, at den ikke ville gøre indsigelse mod den støtte, som den flamske regering har foreslået til Sidmar (0,506 mio. EUR) til et F&U-projekt om "kontrol med stålets renhedsgrad". Projektet omfattede to forskningsstadier, og den foreslåede støtte svarede til en gennemsnitlig støtteintensitet på 33 %, med 41 % til industriel forskning og 17 % til udviklingsaktiviteter på prækonkurrenceniveauet. Ifølge Kommissionen var alle betingelserne for godkendelse af støtten opfyldt, bl.a. med hensyn til definition af forskningsstadium og støtteintensitet, støtteberettigede omkostninger og tilskyndelsesvirkning.

3.1.3. Duferco Belgien

Den 25. juli godkendte Kommissionen den støtte, som den vallonske region i Belgien havde ydet til et nyoprettet selskab, Duferco Belgium, idet den fastslog, at der ikke var tale om statsstøtte. Duferco Belgium er et holdingselskab under Duferco-gruppen, hvori datterselskabet Duferco Investment ejer 75 % af kapitalen. Det offentlige selskab Sogepa er repræsenteret med en kapitalandel på 25 % og et tiårigt lån, som i alt svarer til 46 % af det nye selskabs ejenkapital. Denne offentlige deltagelse blev gennemført på samme måde som i tilfældet med de to belgiske stålvirksomheder under Duferco-gruppen, der ligeledes blev godkendt af Kommissionen, som fastslog, at der ikke var tale om statsstøtte.

3.2. TYSKLAND

3.2.1. Georgsmariënhütte

Kommissionen besluttede den 28. november at afslutte undersøgelsesproceduren vedrørende den forvaltningsaftale, der var indgået mellem Gröditzer og Georgsmariënhütte (GMH), idet det blev konkluderet, at der ikke var tale om statsstøtte. Kommissionen konkluderede, at det samlede gebyr for forvaltningsaftalen (1,28 mio. EUR om året) ikke oversteg det vederlag, der betales for alternativ midlertidig forvaltning for selskaber i en lignende situation.

3.2.2. Gröditzer

Den 20. december besluttede Kommissionen at afslutte undersøgelsesproceduren vedrørende det konkursramte Gröditzers salg af aktiver (30,2 mio. EUR) til Georgsmariënhütte (GMH). Kommissionen konkluderede, at der ikke var tale om statsstøtte. Den konkluderede, at den af GMH tilbudte pris svarede til markedsprisen, da kuratorerne havde opfordret andre interesserede til at afgive bud, og det var den højeste pris, som en privat investor ville betale for aktiverne.

3.2.3. EKO-Stahl

Den 28. november traf Kommissionen en endelig negativ beslutning om den støtte på 399 004 EUR, svarende til 60 % af de samlede omkostninger, til EKO-Stahl, som Tyskland havde foreslået. Kommissionen konkluderede, at selskabets aktiviteter i forbindelse med dette globale projekt ikke kunne betragtes som forskning. Eko-Stahl skulle blot fungere som "prøvesten" for de øvrige deltagere i projektet, der har til formål at gennemføre social forskning om adfærd hos arbejdstagere, der berøres af teknologiske ændringer.

3.2.4. BREMA Warmwalzwerk

Den 28. marts traf Kommissionen en endelig negativ beslutning vedrørende den støtte (0,623 mio. EUR), som de tyske myndigheder havde anmeldt til Stahlwerke Bremen (den pågældende støttemodtager er i mellemtiden blevet et juridisk selvstændigt selskab, BREMA Warmwalzwerk) til investeringer i en højovn, som nedbringer energiforbruget og dermed CO2--emissionerne. Kommissionen konkluderede, at investeringen ikke var berettiget til miljøstøtte, fordi de omkostningsbesparelser, som selskabet opnår ved investeringen, vil dække 4 års investeringer. I henhold til stålstøttereglerne beregnes de støtteberettigede omkostninger ved, at alle de besparelser, selskabet opnår, fradrages i investeringsomkostningerne, og der er derfor ingen støtteberettigede omkostninger.

3.2.5. Stahlwerke Bremen

Den 20. juni besluttede Kommissionen, at den ikke vil gøre indsigelse mod den støtte, Tyskland havde foreslået til Stahlwerke Bremen til et forskningsprojekt på prækonkurrencestadiet. Projektet omfattede bygning og drift af et vandrensningsdemonstrationsanlæg. Støtten på 290 828 EUR svarede til en støtteintensitet på 25 %, hvilket er i overensstemmelse med reglerne for udviklingsaktiviteter på prækonkurrencestadiet. Selv om projektet befinder sig på demonstrationsstadiet, er der tale om et meget risikabelt projekt, og demonstrationsanlægget kan under ingen omstændigheder anvendes til industriformål. Hvis projektet bliver en succes, skal der bygges et fuldstændig nyt anlæg til industrielt brug. Kommissionen fastslog, at alle betingelser for at godkende støtten var opfyldt, bl.a. med hensyn til definition af forskning og forskningsstadium og støtteintensitet, omkostningernes støtteberettigelse og tilskyndelsesvirkning.

3.2.6. Stahlwerke Bremen

Kommissionen besluttede den 2. oktober at afslutte den procedure, den havde indledt 20. juni vedrørende påtænkt forsknings- og udviklingsstøtte til Stahlwerke Bremen, fordi Tyskland havde trukket sin støtteanmeldelse tilbage.

3.3. SPANIEN

3.3.1. Ti baskiske selskaber

Kommissionen besluttede den 28. marts at indlede proceduren over for den støtte, som Spanien har udbetalt til ti stålværker i Baskerlandet til forsknings- og udviklingsaktiviteter. Støtten på 0,535 mio. EUR var udbetalt til selskaberne uden forudgående anmeldelse til Kommissionen og uden dennes godkendelse og repræsenterede støtteintensiteter på mellem 40 og 4,2 %. Kommissionen nærer tvivl med hensyn til, hvorvidt en del af aktiviteterne kan betragtes som forskning og til, hvorvidt en del af aktiviteterne befinder sig på det anførte forskningsniveau. For en del af virksomhedernes vedkommende er der endvidere også tvivl omkring støttens tilskyndelsesvirkning.

3.3.2. Syv baskiske selskaber

Kommissionen besluttede den 6. juni, at den ikke ville gøre indsigelse mod den støtte, som Spanien havde ydet på 0,239 mio. EUR til syv virksomheder i Baskerlandet til investeringer i øget miljøbeskyttelse. Investeringerne har ikke haft nogen indvirkning på produktionen, men tog sigte på at forbedre de eksisterende normer, og støtteintensiteten var begrænset til 10 %. Kommissionen konkluderede derfor, at støtten var forenelig med fællesmarkedet, men beklagede, at Spanien havde undladt at overholde sin forpligtelse til på forhånd at underrette Kommissionen og afvente dens godkendelse af støtten.

3.3.3. Siderurgica Anon

Kommissionen besluttede den 20. december at indlede proceduren mod den støtte, som Spanien har ydet til en ny stålvirksomhed Siderurgica Anon i Galicia. Støtten, der er ydet uden forhåndsanmeldelse til Kommissionen og uden afventning af dennes godkendelse, består i, at det offentlige selskab SODIGA indrømmer kapitalindskud og kreditfaciliteter i form af garanti og rentegodtgørelse på et lån. Lånet, der også er ydet ved hjælp af offentlige midler, skal finansiere ca. 32 % af selskabets investeringer i en ny valsemaskine til 30 050 605 EUR.

Kommissionen råder ikke oplysninger om de betingelser og rettigheder, der er knyttet til SODIGA's kapitalindskud, og som ville kunne give den mulighed for at vurdere, om der er tale om statsstøtte. Den nærer endvidere tvivl om, hvorvidt kreditfaciliteterne omfatter støtteelementer. Den har derfor besluttet at indlede den formelle undersøgelsesprocedure.

3.4. FRANKRIG

3.4.1. Skattelettelser i forbindelse med udenlandske investeringer

Kommissionen traf den 21. november en endelig negativ beslutning om de skattelettelser i forbindelse med udenlandske investeringer, der er tilladt i henhold til den franske selskabslov. Kommissionen fastslog, at de pågældende virksomheder opnår en fordel ved hjælp af statslige midler, og at der ikke er tale om en generel foranstaltning. Som det var tilfældet sidste år med en tilsvarende lov i Spanien har Kommissionen ikke krævet, at den støtte, der er udbetalt til EKSF-virksomheder forud for den endelige beslutning skal tilbagebetales, men kun opfordret Frankrig til at ændre sin lovgivning.

3.5. ITALIEN

3.5.1. Ferriere Nord

Kommissionen besluttede den 28. marts at afslutte proceduren om den støtte, som Italien havde anmeldt til Ferriere Nord til miljøinvesteringer i virksomhedens EKSF-aktiviteter, fordi de italienske myndigheder havde besluttet at trække støtteanmeldelsen tilbage.

3.5.2. Ilva

Kommissionen besluttede den 28. marts at afslutte proceduren om den støtte, som Italien havde anmeldt til Ilva til virksomhedens miljøinvesteringer inden for EKSF-området, da Italien havde trukket sin støtteanmeldelse tilbage.

3.5.3. Cogne

Kommissionen besluttede den 31. januar, at den ikke vil gøre indsigelse mod den støtte, som Italien havde anmeldt til Cogne Acciai Speciali Srl til forskningsprogrammet "Cogne 2004", der omfatter af fire store projekter. Støtten androg 2,582 mio. EUR og svarede til en støtteintensitet på 25 og 50 % afhængig af det pågældende forskningsniveau: industriforskning eller udviklingsaktiviteter på prækonkurrencetrinnet. Virksomheden vil øge sit forskningsbudget med over 50 % i en femårsperiode og ansætte nye videnskabelige medarbejdere, der skal gennemføre de nye ekstra forskningsaktiviteter. Kommissionen fastslog, at alle betingelser for godkendelse af støtten var opfyldt, bl.a. med hensyn til definition af forskningsstadium, omkostningernes støtteberettigelse og tilskyndelsesvirkning.

3.5.4. Lucchini

Kommissionen besluttede den 13. februar at indlede proceduren over for den støtte, som Italien havde anmeldt til Lucchini til tre forsknings- og udviklingsprojekter, som selskabet havde gennemført mellem januar 1998 og januar 2001. Støtten er ydet i form af bløde lån på 2,55 mio. EUR svarende til ca. 35 % af projektets finansieringsbehov. Kommissionen nærer tvivl med hensyn til hvorvidt de pågældende investeringer indebærer forskningsaktiviteter og navnlig om de anførte udgifter er støtteberettigede. Kommissionen udtrykte endvidere tvivl med hensyn til støtteintensiteten og med hensyn til, hvorvidt der var tale om nogen tilskyndelsesvirkning.

3.6. ØSTRIG

3.6.1. Voest Alpine Linz

Kommissionen besluttede den 25. april at afslutte proceduren, der var indledt over for Østrigs forslag om et yde støtte til Voest Alpine Linz, da den fastslog, at støtten var forenelig med fællesmarkedet. Som led i proceduren nedsatte de østrigske myndigheder den foreslåede støtte til 1,6 mio. EUR og påviste, at investeringen udelukkende var gennemført for at virksomheden kan overholde de nye miljønormer. Det nye anlæg var ikke opført til erstatning for eksisterende anlæg, da det tidligere system udelukkende bestod af vandbassiner, som sikrede en langsom filtrering af vandet inden det nåede ud i floden. Støtten, med en støtteintensitet på 15 %, opfyldte alle betingelserne i stålstøttereglerne om støtte for at hjælpe virksomheder med at tilpasse sig til de nye normer på miljøområdet.

3.6.2. Voest Alpine Linz

Kommissionen besluttede den 2. oktober at den ikke vil gøre indsigelse over for den støtte, som Østrig påtænker at yde til Voest Alpine Stahl Linz til at finansiere investeringer i ombygning af to brandslukningsanlæg fra Halon til Inergen. Formålet med denne investering er at opfylde EU's ozonforordning, som fastsætter, at Halon-systemer skal afvikles inden udgangen af 2003. Støtten består i direkte tilskud på 24 187,92 EUR svarende til en støtteintensitet på 15 %. Kommissionen har konkluderet, at støtten opfylder støttekriterierne for at hjælpe virksomheder med at opfylde de nye miljønormer.

3.6.3. Böhler Edelstahl

Kommissionen besluttede den 20. juni, at den ikke vil gøre indsigelse mod den støtte, som Østrig påtænker at yde til Böhler Edelstahl. Støtten anvendes til at finansiere et sekundært støvudskillelsesanlæg, som selskabet bygger for at opfylde de nye miljønormer for støvemissioner (20mg/m³), der er lovpligtige fra juni 2002. Ved hjælp af investeringen vil man ikke blot overholde loftet, men støvemissionerne bliver desuden reduceret til 10 mg/m³. Støtten består i direkte tilskud på 348 829,6 EUR og repræsenterer en støtteintensitet på 10 %. Kommissionen har konkluderet, at støtten opfylder kriterierne for hjælpe virksomheder med at overholde de nye miljønormer.

3.6.4. Voest Alpine Donawitz

Kommissionen besluttede den 3. juli, at den ikke vil gøre indsigelse mod den støtte, som Østrig påtænker at yde til Voest-Alpine Stahl Donawitz GmbH. Støtten skal anvendes til investeringer i det sekundære støvudskillelsesanlæg og opsamlingsanlæg med henblik på at reducere støvemissioner for at opfylde de nye miljønormer, der er lovpligtige fra 1. juni 2002. Støtten omfatter tilskud på 2 648 925 EUR og svarer til en støtteintensitet på 15 %. Kommissionen konkluderede, at støtten opfyldte kriterierne for at yde støtte for at hjælpe virksomheder med at overholde de nye miljønormer.

3.7. Nederlandene

3.7.1. Corus Technology

Kommissionen besluttede den 25. juli, at den ikke vil gøre indsigelse mod den støtte, som Nederlandene foreslår til Corus Technology, forskningscentret i Corus i Nederlandene. Støtten ydes til finansiering af to forskningsprojekter. Det ene projekt vedrører en undersøgelse af væskedynamik i flydende stål ved brug af computermodeller. I det andet projekt undersøges de processer, der foregår i højovnens indre. Tilskud til begge projekter beløber sig til 467 193,51 EUR svarende til en gennemsnitlig støtteintensitet på 37,5 %. Kommissionen fastslog, at betingelserne for at godkende støtten var opfyldt, bl.a. med hensyn til definition af forskningsstadier og tilsvarende støtteintensitet for hvert projekt, støtteberettigede omkostninger og tilskyndelsesvirkning.

3.7.2. Corus Technology

Kommissionen besluttede den 17. oktober, at den ikke vil gøre indsigelse mod den støtte, som Nederlandene påtænker at yde Corus Technology, forskningscentret i Corus i Nederlandene. Støtten skal gå til at finansiere forskningsprojektet "Excess Enthalpy Combustion" (EEC), der omhandler forskning i en ny forbrændingsteknik til store ovne (med temperaturer over 800°C). Målet med denne teknologi er at opnå energibesparelser på 19 %, nedsættelse af CO2 i samme størrelsesorden og halvering af NOX-emissioner. Støtten på 166 661,22 EUR svarer til en gennemsnitlig støtteintensitet på 37,5 %. Kommissionen har fastslået, at betingelserne for at godkende støtten er opfyldt, bl.a. med hensyn til definition af forskningsstadium og tilsvarende støtteintensitet, støtteberettigede omkostninger og tilskyndelsesvirkning.

3.8. Det Forenede Kongerige

3.8.1. Klimaændringsafgift

Kommissionen besluttede den 28. marts at godkende UK's klimaændringsafgift med undtagelse af bestemmelsen vedrørende fritagelse for brændstof til dobbeltformål, med hensyn til hvilken der blev indledt procedure. I henhold til loven er der afgiftsfritagelse, hvis energi til dels anvendes som brændstof og til dels anvendes til andre formål, f.eks. i forbindelse med kemisk reduktion, som foregår i stålhøjovne. Kommissionen nærede tvivl med hensyn til, hvorvidt denne undtagelse udgjorde en generel foranstaltning eller i stedet indebar støtte til de virksomheder, der anvender denne stålproduktionsproces. Hvis der er tale om statsstøtte, tvivler Kommissionen på, at den er forenelig med stålstøttereglerne.

>REFERENCE TIL EN GRAFIK>